
ATBILDES

2026.gada 22.jūlijā
Rīgā


Atklāta konkursa “Filmēšanas tehnikas iegāde Latvijas Kultūras akadēmijas vajadzībām”, iepirkuma identifikācijas Nr. LKA 2026/11 (turpmāk – Konkurss) komisija ir saņēmusi jautājumus un sniedz uz tiem šādas atbildes:


Jautājums:
Iepazīstoties ar atklāta konkursa “Filmēšanas tehnikas iegāde Latvijas Kultūras akadēmijas vajadzībām” nolikumu (iepirkuma identifikācijas Nr. LKA 2026/11), vēršam Jūsu uzmanību uz 3.2. punktā izvirzīto prasību, kas nosaka, ka pretendenta iepriekšējās pieredzes pierādīšanai "viena līguma ietvaros piegādājamo preču vērtība nav mazāk par EUR 60 000,00". Mūsuprāt, šī prasība ir nesamērīga, tā būtiski kaitē brīvai konkurencei un rada lielu varbūtību, ka iepirkumā varēs piedalīties tikai 1 (viens) pretendents. Lai nodrošinātu godīgu konkurenci, kā arī lai pasūtītājam būtu iespēja saņemt saimnieciski visizdevīgākos piedāvājumus un racionāli izmantot budžeta līdzekļus, ierosinām mīkstināt šo kvalifikācijas prasību. Piedāvājam pasūtītājam izvēlēties vienu no šiem diviem variantiem:
    1.        Atļaut EUR 60 000,00 pieredzes slieksni sasniegt, summējot vairākus līdzīgus līgumus;
VAI
    2.        Saglabāt prasību par 2 (diviem) izpildītiem līgumiem, bet samazināt viena līguma minimālo vērtību, nosakot, ka vismaz viena līguma summa nav mazāka par 35 000 EUR (bez PVN).
Šādas izmaiņas ļaus piesaistīt iepirkumam pieredzējušus un uzticamus dalībniekus, kuri spēs piedāvāt konkurētspējīgāku cenu par precēm. Turklāt prasību mīkstināšana un sliekšņa samazināšana piesaistīs lielāku dalībnieku skaitu, neradīs liekus jautājumus no uzraugošo iestāžu puses par konkurences ierobežošanu, kā arī būtiski mazinās risku, ka iepirkuma rezultāti vai paša nolikuma prasības varētu tikt apstrīdētas Iepirkumu uzraudzības birojā (IUB).
Lūdzam izvērtēt šo priekšlikumu un veikt atbilstošus grozījumus nolikuma 3.2. punktā.

Atbilde:
Konkursa nolikuma 3.2.punktā noteiktā prasība paliek spēkā tā esošajā redakcijā. 

Komisija paskaidro, ka, nosakot konkrēto prasību, Komisija izvērtēja gan iepirkuma priekšmetu, prasības samērīgumu, kā arī ņēma vērā riskus līguma izpildē, kā arī prasības atbilstību normatīvajam regulējumam. Arī Augstākās tiesas Senāta judikatūrā (piemēram, Senāta 2015.gada 13.maija rīcības sēdes lēmuma lietā Nr. SKA-299/2015 (A420216014) ) ir nostiprināta konsekventa atziņa, ka pretendentu kvalifikācijas prasību noteikšana ir tieši pasūtītāja rīcības brīvība. Tā vērsta uz to, lai piedāvājums atbilstu pasūtītāja iecerēm un tas saņemtu iepirkuma priekšmetam atbilstošu un pēc iespējas kvalitatīvu izpildījumu. Citiem vārdiem, pretendents nevar pasūtītājam diktēt noteikumus, kādai kvalifikācijai jābūt pretendentiem vai to atbildīgajām personām kvalitatīva pakalpojuma saņemšanas nodrošināšanai. Iepirkuma līgumam plānotā līgumcena ir līdz 100 000 EUR, kas nozīmē, ka prasība par pieredzi apliecinošā līguma apjomu ir 60% no plānotās līguma vērtības. Turklāt. Nosakot prasību, komisija ņēma vērā, ka līguma izpilde prasa specifisku loģistiku, piegāžu koordinēšanu vienlaicīgā laika rāmī, ražotāju garantiju un tehnisko risku vadību, kā arī apjomīgas finanšu plūsmas operēšanu un menedžmentu tieši viena līguma ietvaros.
Pieredze noteikta finansiāla apjoma līguma izpildē ir viens no objektīvākajiem veidiem, kā komisija var pārliecināties par pretendenta spējām. Komersanta spēja realizēt vairākus mazus līgumus (piemēram, pa daļām piegādāt dažus piederumus) neapliecina viņa administratīvo un operacionālo kapacitāti vienlaicīgi un vienā līgumā pārvaldīt liela apjoma piegādes ķēdi un uzņemties finansiālās saistības un garantijas pret Pasūtītāju tādā apmērā, kāds nepieciešams šajā projektā. Komisijas ieskatā, vairāku mazu līgumu saskaitīšana, nespēj nodrošināt Pasūtītājam pārliecību par pretendenta spēju izpildīt līgumu. 


Jautājums:
Saistībā ar atklāto konkursu “Filmēšanas tehnikas iegāde Latvijas Kultūras akadēmijas vajadzībām” (iepirkuma identifikācijas Nr. LKA 2026/11), vēršamies pie Jums ar lūgumu pagarināt piedāvājumu iesniegšanas termiņu par papildu 7 (septiņām) dienām. 
Šī iepirkuma priekšmets ir apjomīgs un tehniski detalizēts. Lai sagatavotu augstas kvalitātes piedāvājumu, kas pilnībā atbilst visām pasūtītāja prasībām, ir nepieciešama augsta precizitāte, rūpīga tehnisko komponenšu un to pieejamības pārbaude, kā arī papildu laiks komunikācijai ar iekārtu ražotājiem un piegādātājiem.
Mēs esam ļoti ieinteresēti dalībai šajā iepirkumā un vēlamies sniegt pasūtītājam visizdevīgāko un tehniski precīzāko risinājumu. Piedāvājumu iesniegšanas termiņa pagarināšana ļaus ne tikai mums, bet arī citiem tirgus dalībniekiem rūpīgāk sagatavoties, kas savukārt ievērojami palielinās pretendentu skaitu.
Plašāka konkurence nodrošinās pasūtītājam iespēju izvēlēties saimnieciski visizdevīgāko un racionālāko risinājumu budžeta ietvaros.
Lūdzam izvērtēt šo lūgumu un rast iespēju pagarināt piedāvājumu iesniegšanas termiņu.


Atbilde:
Piedāvājuma iesniegšanas termiņš netiek mainīts. 
[bookmark: _GoBack]Norādām, ka Pretendentiem bija iespējams iepazīties ar plānoto iepirkuma dokumentāciju jau pirms Konkursa izsludināšanas, jo 15.05.2026. Pasūtītājs izsludināja apspriedi ar piegādātājiem, kā arī Pasūtītājam termiņus pamato ar plānoto mācību procesa nodrošināšanu un finansējuma līguma termiņiem. 
